Bjarte Hjelmeland

Bjarte Hjelmeland (født 1970) er en norsk skuespiller, regissør, teatersjef og sanger. Han var teatersjef ved Den Nationale Scene fra 2008 til 2012 og har hatt et lengre ansettelsesforhold ved Nationaltheatret.

Teater 
Hjelmeland ble født i Bergen. Han fullførte utdannelsen ved Teaterhøyskolen i 1991 og scenedebuterte samme år som skomakergutten i H. C. Andersens Fyrtøyet på Oslo Nye Teater. Han ble året etter ansatt ved Nationaltheatret og var ansatt der til han sa opp i 2020. Under disse årene var han også virksom ved flere andre teater, samt deltatt i filmer og TV-produksjoner.

Ved Nationaltheatret har han blant annet hatt tittelrollen i Jeppe på Bjerget, Mack the Knife i Tolvskillingsoperaen og monologen Natt rett før skogene. Ved sistnevnte stykke var scenen byttet ut med en bytrikk.

Ved Den Nationale Scene har han spilt Vilegeschrei i Den stundesløse, Henrik i Mascarade og Albin i La cage aux folles. Andre roller som kan nevnes er Che i Evita, Freddy Benson i Svindlere med stil ved Chateau Neuf, Erasmus i Absolutt Holberg på Grønnegårds Teater i København, tittelrollen i Peer Gynt (som ble spilt foran Keopspyramiden og Sphinxen i Egypt), hovedrollen i Kirsebærtreet blomstrer i mai av Arthur Johansen (som ble spesialskrevet til fredsjubileet i 1995) og enmannsforestillingene Helt besatt og Gu kor gøy. Fra 1996 til 1998 var han med i den kunstnerisk ledelsen ved Torshov-teatret, der han markerte seg i tittelrollen i Tracy Letts' Killer Joe og som Sebastian Bliss i Oppvokst i fangenskap – av Nicky Silver.   

Han har også vært instruktør for flere oppsetninger ved en rekke forskjellige scener. Blant annet stykker som Vaginamonologene, Den syngende Frøken Detektiv, Snarvei to heaven, The End, Flammefjes, Da Hilde ble 50, Kunst, Jakten på ærligheten, Alt om min mor og Otto Jespersen-showet O.J. – Fremad i alle retninger. 

Fra 2008 til 2012 var Hjelmeland teatersjef for Den Nationale Scene i Bergen.

Hjelmeland har vunnet flere priser. Han vant Komiprisen 2011 i klassen årets mannlige artist revy eller scene for innsatsen i La cage aux falles, Komiprisen 2016 i klassen årets mannlige scenekomiker for forestillingen I lånte fjær. Han ble tildelt Per Aabels ærespris i 1995, Radioteatrets Blå Fugl i 2000 (for tittelrollen i Ibsens Brand), Aase Byes legat i 2004 og Leif Justers ærespris i 2015.

Film og TV 
Hjelmeland har medvirket i over 30 film og TV-produksjoner. Han var opprørsk paneldeltaker i den aller første sesongen av Mandagsklubben på TVNorge. Det var i Mandagsklubben i 1996–1997 at han ble et kjent fjes for nordmenn flest. Programmet ble foreløpig nedlagt etter han tilsynelatende urinerte på bladet Se og Hør. I 2014 var han dommer i Norske talenter på TV2.

Han filmdebuterte i 1991 i Byttinger, og har etter det medvirket i filmer som blant annet Svarte pantere (1992), Livredd (1997) og Ballen i øyet (2000).

Musikk 

Hjelmeland har hatt sitt eget countryband og med jevne mellomrom har gjort opptredener. I 2008 utgav CDn Bjarte Hjelmeland, som er et melodiøs countryalbum innspilt i Nashville.

Annet 
Hjelmeland sto frem som homofil på midten av 80-tallet.

I 2009 kåret Bergensavisen ham til årets bergenser.

Filmografi 
 1991 Byttinger ... Terje
1992 Lakki
1992 Svarte pantere ... Erik
1996 Aldri mer 13! ... Lærer
1997 Livredd ... Petter
1998 Desperate bekjentskaper ... Yngve
2000 Ballen i øyet ... Gatefeier
2000 Når nettene blir lange
2002 Glasskår
2005 Bagasje ... Kjetil
2009 Skjult
2020 Fjols til fjells ... Roy (hotellanmelder)

TV 
 1996 Mandagsklubben (paneldeltager)
1994 Vestavind ... Svein-Arne Nedrebø
1997 Hotel Oslo (mini-serie) ... Ove
1997 Asylet ... Patrik
2005 Ved kongens bord (mini-serie) ... Gunnar Grimeland, reporter
2006 Sejer - Svarte sekunder (mini-serie) ... Emil
2012 Julekongen ... Kong Sølve
2018 Heimebane ... Tangsrud

Diskografi 
 2004 Barske Børnerim
 2005 Lys i mørke (sammen med Mia Gundersen og Oslo Gospel Choir)
 2008 Bjarte Hjelmeland

Referanser

Eksterne lenker 
 

Personer fra Bergen kommune
Norske skuespillere
Norske teatersjefer
Skuespillere ved Den Nationale Scene
Skuespillere ved Nationaltheatret
Skuespillere i Asylet